Document ID: 32008R0617

KOMISSION ASETUS (EY) N:o 617/2008,
annettu 27 päivänä kesäkuuta 2008,
neuvoston asetuksen (EY) N:o 1234/2007 soveltamista koskevista yksityiskohtaisista säännöistä siitosmunien ja siipikarjan poikasten kaupan pitämisen vaatimusten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 121 artiklan f alakohdan yhdessä sen 4 artiklan kanssa,
sekä katsoo seuraavaa:
(1)
Siitosmunien ja siipikarjan poikasten tuotannosta ja pitämisestä kaupan 29 päivänä lokakuuta 1975 annettu neuvoston asetus (ETY) N:o 2782/75 (2) kumotaan 1 päivästä heinäkuuta 2008 alkaen asetuksella (EY) N:o 1234/2007.
(2)
Eräitä asetuksen (ETY) N:o 2782/75 säännöksiä ja velvollisuuksia ei ole sisällytetty asetukseen (EY) N:o 1234/2007.
(3)
Sen vuoksi tietyt aiheelliset säännökset ja velvollisuudet on vahvistettava asetuksen (EY) N:o 1234/2007 soveltamista koskevista yksityiskohtaisista säännöistä annettavassa asetuksessa, jotta varmistetaan yhteisen markkinajärjestelyn ja erityisesti kaupan pitämistä koskevien vaatimusten jatkuvuus ja moitteeton toiminta.
(4)
Asetuksessa (EY) N:o 1234/2007 vahvistetaan vähimmäisedellytykset, jotka yhteisössä kaupan pidettävien siitosmunien ja siipikarjan poikasten on täytettävä. Selvyyden vuoksi olisi vahvistettava kyseisten vaatimusten soveltamista koskevat uudet yksityiskohtaiset säännöt. Sen vuoksi olisi kumottava ja korvattava uudella asetuksella komission asetus (ETY) N:o 1868/77 (3), jossa vahvistetaan yksityiskohtaiset säännöt neuvoston (ETY) N:o 2782/75 soveltamiseksi.
(5)
Asetuksessa (EY) N:o 1234/2007 vahvistetaan tiettyjä siitosmunien ja siipikarjan poikasten tuotantoa ja kaupan pitämistä koskevia sääntöjä. Kyseisten sääntöjen täytäntöönpano edellyttää soveltamista koskevien sääntöjen vahvistamista, jotta vältetään muun muassa hautomakoneesta poistettujen munien pitäminen kaupan ilman erityistä tunnusmerkintää, vahvistetaan muniin sekä siitosmunia ja poikasia sisältäviin pakkauksiin painettavat merkinnät ja säädetään tarvittavista ilmoituksista.
(6)
Kullekin laitokselle on tarpeen antaa yksilöivä rekisteröintinumero, joka perustuu kussakin jäsenvaltiossa vahvistettavaan koodiin, joka mahdollistaa laitoksen toimialan määrittämisen.
(7)
Olisi säilytettävä yhteisön sisäistä poikasten ja siitosmunien kauppaa ja tuotantoa koskeva riittävän tarkka tiedonkeruujärjestelmä, jotta lyhyen aikavälin tuotantoennusteiden laatiminen olisi mahdollista. Jokaisen jäsenvaltion on säädettävä säännösten rikkomisesta aiheutuvista seuraamuksista.
(8)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Määritelmät
Tässä asetuksessa sovelletaan seuraavia määritelmiä:
1)
’siitosmunilla’ tarkoitetaan yhdistetyn nimikkeistön alanimikkeisiin 0407 00 11 ja 0407 00 19 kuuluvia poikastuotantoon tarkoitettuja yhteisössä tuotettuja tai kolmansista maista tuotuja siipikarjan munia lajin, luokan ja tyypin mukaan eriteltyinä ja tämän asetuksen mukaisesti tunnusmerkinnällä varustettuina;
2)
’poikasilla’ tarkoitetaan enintään 185 gramman painoisia yhteisen tullitariffin alanimikkeisiin 0105 11 ja 0105 19 kuuluvia yhteisössä tuotettuja tai kolmansista maista tuotuja eläviä lintuja, jotka kuuluvat seuraaviin luokkiin:
a)
’tuotantopoikaset’: poikaset, jotka kuuluvat yhteen seuraavista tyypeistä:
i)
’broilerpoikaset’: ennen sukukypsyyttä lihotettaviksi ja teurastettaviksi tarkoitetut poikaset;
ii)
’kanapoikaset’: kulutukseen tarkoitettujen munien tuottamista varten kasvatettaviksi tarkoitetut poikaset;
iii)
’yhdistelmäpoikaset’: joko munantuotantoon tai lihaksi tarkoitetut poikaset;
b)
’vanhempaispoikaset’: tuotantopoikasten tuottamiseen tarkoitetut poikaset;
c)
’jalostuspoikaset’: vanhempaispoikasten tuottamiseen tarkoitetut poikaset;
3)
’laitoksella’ tarkoitetaan jokaista seuraavien toimialojen laitosta tai laitoksen osaa:
a)
’jalostuslaitos’: laitos, joka tuottaa jalostus-, vanhempais- tai tuotantopoikasten tuottamiseen tarkoitettuja siitosmunia;
b)
’vanhempaispolven tuotantolaitos’: laitos, joka tuottaa tuotantopoikasten tuottamiseen tarkoitettuja siitosmunia;
c)
’hautomo’: laitos, joka asettaa haudottavaksi ja haudottaa siitosmunia sekä toimittaa poikasia;
4)
’suorituskyvyllä’ tarkoitetaan munien enimmäismäärää, joka voidaan asettaa yhtä aikaa hautomakoneisiin, lukuun ottamatta kuorijoita.
2 artikla
Laitosten rekisteröinti
1. Jäsenvaltion nimeämä toimivaltainen elin rekisteröi pyynnöstä jokaisen laitoksen, ja sille annetaan tunnusnumero.
Tunnusnumero voidaan poistaa laitoksilta, jotka eivät noudata tämän asetuksen säännöksiä.
2. Kaikki 1 kohdassa tarkoitettujen laitosten rekisteröintipyynnöt on toimitettava sen jäsenvaltion toimivaltaiselle viranomaiselle, jonka alueella laitos sijaitsee. Tämä viranomainen antaa rekisteröidylle laitokselle tunnusnumeron, joka koostuu yhdestä liitteessä I esitetyistä koodeista ja sekä tunnusluvusta, joka annetaan siten, että sen perusteella on mahdollista määrittää laitoksen toimiala.
3. Jäsenvaltioiden on ilmoitettava komissiolle välittömästi kaikki tunnusnumeroiden antamisessa käytettävien, laitoksen toimialojen määrittämisen mahdollistavien koodien muutokset.
3 artikla
Siitosmunien ja niiden pakkausten merkitseminen
1. Poikasten tuotantoon tarkoitetut siitosmunat on merkittävä yksittäin.
2. Poikastuotantoon käytettyjen siitosmunien yksilöivä merkintä tehdään tuotantolaitoksessa, jonka tunnusnumero leimataan muniin. Kirjaimet ja numerot merkitään häviämättömällä mustalla musteella; niiden korkeuden on oltava vähintään kaksi millimetriä ja leveyden yksi millimetri.
3. Jäsenvaltiot voivat poikkeuksellisesti sallia siitosmunien merkinnän muiden kuin 2 kohdassa tarkoitettujen yksityiskohtaisten sääntöjen mukaan sillä edellytyksellä, että merkintä tehdään häviämättömällä mustalla värillä, se on selvästi nähtävissä ja se peittää vähintään 10 neliömillimetrin suuruisen alan. Tämä merkintä on tehtävä ennen hautomakoneeseen asettamista joko tuotantolaitoksessa tai hautomossa. Tätä mahdollisuutta käyttävän jäsenvaltion on ilmoitettava tästä muille jäsenvaltioille ja komissiolle sekä annettava näille tieto asiasta annetuista säännöksistä.
4. Siitosmunat on kuljetettava moitteettoman puhtaissa, yksinomaan samasta laitoksesta lähtöisin olevia saman siipikarjalajin, -luokan ja -tyypin siitosmunia sisältävissä pakkauksissa, joissa on jokin liitteessä II olevista maininnoista.
5. Tietyissä kolmansissa tuojamaissa voimassa oleviin säännöksiin mukautumiseksi vientiin tarkoitetut siitosmunat ja niiden pakkaukset voidaan varustaa muilla kuin tässä asetuksessa säädetyillä merkinnöillä, jos ne eivät ole vaarassa sekoittua viimeksi mainittuihin tai asetuksen (EY) N:o 1234/2007 121 artiklan d alakohdassa ja sen soveltamista koskevissa asetuksissa säädettyihin merkintöihin.
6. Pakkauksissa ja kaikentyyppisissä astioissa, joissa näitä munia kuljetetaan, on oltava tuotantolaitoksen tunnusnumero.
7. Ainoastaan tämän artiklan mukaisesti merkittyjä siitosmunia voidaan kuljettaa tai pitää kaupan jäsenvaltioiden välillä.
8. Kolmansista maista lähtöisin olevia siitosmunia voidaan tuoda ainoastaan, jos niihin on vähintään 3 millimetrin korkuisin kirjaimin merkitty alkuperämaa ja leimattu merkintä ”à couver”, ”broedei”, ”rugeaeg”, ”Bruteier”, ”προς εκκόλαψιν”, ”para incubar”, ”hatching”, ”cova”, ”para incubação”, ”haudottavaksi”, ”för kläckning”, ”líhnutí”, ”haue”, ”inkubācija”, ”perinimas”, ”keltetésre”, ”tifqis”, ”do wylęgu”, ”valjenje”, ”liahnutie”, ”за люпене” tai ”incubare”. Niiden pakkausten on sisällettävä yksinomaan saman siipikarjalajin, -luokan ja -tyypin sekä saman alkuperämaan ja lähettäjän siitosmunia, ja niissä on oltava vähintään seuraavat merkinnät:
a)
munissa olevat merkinnät;
b)
munat tuottanut siipikarjalaji;
c)
toimittajan nimi tai toiminimi ja osoite.
4 artikla
Poikasia sisältävien pakkausten merkitseminen
1. Poikaset on pakattava siipikarjalajeittain, -tyypeittäin ja -luokittain.
2. Laatikot saavat sisältää yksinomaan saman hautomon poikasia, ja niihin on merkittävä vähintään hautomon tunnusnumero.
3. Kolmansista maista lähtöisin olevia poikasia voidaan tuoda ainoastaan, jos ne jaotellaan 1 kohdan mukaisesti. Laatikoiden on sisällettävä yksinomaan saman alkuperämaan ja saman lähettäjän poikasia, ja niissä on oltava vähintään seuraavat merkinnät:
a)
alkuperämaa;
b)
siipikarjalaji, johon poikaset kuuluvat;
c)
toimittajan nimi tai toiminimi ja osoite.
Pakkauksien merkinnät on tehtävä häviämättömällä mustalla musteella käyttäen vähintään 20 millimetrin korkuisia ja 10 millimetrin levyisiä merkkejä; viivojen on oltava yhden millimetrin paksuisia.
5 artikla
Saateasiakirjat
1. On laadittava saateasiakirja, jossa on oltava kunkin toimitettavan siitosmuna- tai poikaserän osalta vähintään seuraavat merkinnät:
a)
laitoksen nimi tai toiminimi ja osoite sekä sen tunnusnumero;
b)
siitosmunien tai poikasten lukumäärä siipikarjalajin, -luokan ja -tyypin mukaan;
c)
lähetyspäivä;
d)
vastaanottajan nimi ja osoite.
2. Kolmansista maista tuotavien siitosmuna- ja poikaserien osalta laitoksen tunnusnumero on korvattava alkuperämaan nimellä.
6 artikla
Rekisteröinnit
Kunkin hautomon on merkittävä rekisteriin lajeittain, luokittain (kantavanhemmuus, jalostus tai tuotanto) ja tyypeittäin (broileri, munantuotanto tai yhdistelmä)
a)
haudottavaksi asettamispäivä ja haudottavaksi asetettujen siitosmunien lukumäärä sekä sen laitoksen tunnusnumero, jossa siitosmunat on tuotettu;
b)
kuoriutumispäivä ja tosiasiallisesti käytettäviksi tarkoitettujen kuoriutuneiden poikasten lukumäärä;
c)
hautomakoneesta poistettujen siitosmunien lukumäärä ja ostajan henkilöllisyys.
7 artikla
Hautomakoneesta poistettujen munien käyttö
Hautomakoneesta poistetut haudotut munat on käytettävä muuhun tarkoitukseen kuin ihmisravinnoksi. Niitä voidaan käyttää teollisuuden käyttöön tarkoitettuina munina komission asetuksen (EY) N:o 589/2008 (4) 1 artiklan toisen alakohdan h alakohdan mukaisesti.
8 artikla
Ilmoitukset
1. Jokaisen hautomon on toimitettava kuukausittain jäsenvaltion toimivaltaiselle elimelle lajeittain, luokittain ja tyypeittäin eritelty tieto haudottavaksi asetettujen siitosmunien ja tosiasiallisesti käytettäviksi tarkoitettujen kuoriutuneiden poikasten lukumäärästä.
2. Kantavanhempais- ja vanhempaispolven siipikarjakantaa koskevia tilastotietoja pyydetään muilta kuin 1 kohdassa tarkoitetuilta laitoksilta tarvittaessa asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen annettavien yksityiskohtaisten sääntöjen ja edellytysten mukaisesti.
3. Jäsenvaltioiden on toimitettava komissiolle heti 1 ja 2 kohdassa tarkoitettujen tietojen saannin ja tutkimisen jälkeen kuukausittain niiden perusteella koottu yhteenveto edelliseltä kuukaudelta.
Jäsenvaltion esittämään yhteenvetoon on merkittävä lisäksi saman kuukauden kuluessa tuotujen ja vietyjen poikasten lukumäärä siipikarjalajin, -luokan ja -tyypin mukaan.
4. Edellä 3 kohdassa tarkoitetun yhteenvedon malli on liitteessä III. Jäsenvaltioiden on toimitettava tämä yhteenveto komissiolle kalenterivuoden kunkin kuukauden osalta viimeistään neljän viikon kuluttua kyseisen kuukauden päättymisestä.
5. Jäsenvaltiot voivat käyttää liitteessä III olevaa yhteenvedon mallia (I osa) 1 ja 2 kohdassa tarkoitettujen tietojen keruuseen hautomoilta.
6. Jäsenvaltiot voivat määrätä 5 artiklassa tarkoitetun saateasiakirjan laadittavaksi poikasten osalta useana kappaleena. Tällöin yksi tämän asiakirjan kappale lähetetään 9 artiklassa tarkoitetulle toimivaltaiselle elimelle sekä tuonnin ja viennin että yhteisön sisäisen kaupan yhteydessä.
7. Edellä 6 kohdassa tarkoitettua menettelyä käyttävien jäsenvaltioiden on annettava siitä tieto muille jäsenvaltioille ja komissiolle.
9 artikla
Tarkastuslaitokset
Tämän asetuksen säännösten noudattamista valvovat kunkin jäsenvaltion nimeämät laitokset. Näiden laitosten luettelo on toimitettava muille jäsenvaltioille ja komissiolle viimeistään kuukautta ennen tämän asetuksen soveltamispäivää. Kaikista mainitun luettelon muutoksista on ilmoitettava muille jäsenvaltioille ja komissiolle kuukauden kuluessa muutoksesta.
10 artikla
Seuraamukset
Jäsenvaltioiden on toteutettava kaikki aiheelliset toimenpiteet seuraamuksien määräämiseksi siitosmunien ja siipikarjan poikasten tuotantoa ja kaupan pitämistä koskevien asetusten säännösten rikkomisesta.
11 artikla
Kertomukset
Jäsenvaltioiden on toimitettava komissiolle viimeistään kunkin vuoden 30 päivänä tammikuuta liitteessä IV olevan mallin mukaan laadittu hautomoiden rakennetta ja toimintaa koskeva tilasto.
12 artikla
Kumoaminen
Kumotaan asetus (ETY) N:o 1868/77 1 päivästä heinäkuuta 2008.
Viittauksia kumottuun asetukseen ja asetukseen (ETY) N:o 2782/75 pidetään viittauksina tähän asetukseen, ja ne luetaan liitteessä V olevan vastaavuustaulukon mukaisesti.
13 artikla
Voimaantulo
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä kesäkuuta 2008.

Labels: 7
3
17
6